125. ΑΠΟΦΑΣΗ ΥΠΟΥΡΓΩΝ ΠΡΟΕΔΡΙΑΣ ΤΗΣ ΚΥΒΕΡΝΗΣΗΣ,  ΟΙΚΟΝΟΜΙΚΩΝ ΚΑΙ ΕΡΓΑΣΙΑΣ Αριθ. 2052381/4683/0022 της 6/8 Αυγ. 1991 (ΦΕΚ Β’ 679) Χορήγηση ειδικού επιδόματος στο Νοσηλευτικό Προσωπικό των Κέντρων Υγείας και περιφερειακών Ιατρείων που ανήκουν στα Νοσοκομεία. ΄Εχοντας υπόψη: α)Τις διατάξεις της παρ. 2 του άρθρ. 7 της αριθ. 88555/3293/4.10.88 ΚΥΑ «Υγιεινή και Ασφάλεια του προσωπικού του Δημοσίου των Ν.Π.Δ.Δ. και των ΟΤΑ» (ΦΕΚ 721/Β/4.10.88), που κυρώθηκε με το άρθρ. 39 του Νόμ. 1836/89. β)Την ανάγκη θέσπισης κινήτρου προσέλκυσης και παραμονής προσωπικού των κέντρων υγείας και των περιφερειακών Ιατρείων που ανήκουν στα Νοσοκομεία. γ)Τις συνθήκες υπό τις οποίες το προσωπικό αυτό παρέχει τις υπηρεσίες του. δ)Την αριθ. Υ1140/1051175/1390/0001/90 Κοινή απόφαση του Πρωθυπουργού και του Υπουργού Οικονομικών (Ανάθεση αρμοδιοτήτων στον Υφυπουργό Οικονομικών), αποφασίζουμε: 1.Στο Νοσηλευτικό προσωπικό των Κέντρων Υγείας και των Περιφερειακών Ιατρείων, που ανήκουν στα Νοσοκομεία, χορηγείται ειδικό επίδομα, οριζόμενο σε ποσοστό 33% επί του βασικού μισθού του Μ.Κ. 28 του Νόμ. 1505/84, ως κίνητρο προσέλκυσης και παραμονής του, στις Υπηρεσίες αυτές, λόγω του αυξημένου βαθμού ανθυγιεινότητας και επικινδυνότητας του αντικειμένου της απασχόλησής του και των συνθηκών εργασίας του. 2.Τυχόν χορηγούμενα στο ανωτέρω προσωπικό ποσά, για επίδομα ανθυγιεινής ή ειδικών συνθηκών εργασίας, βάσει των διατάξεων του Π.Δ. 904/1978 ή άλλων ισχυουσών, κατά την έναρξη ισχύος της παρούσας, παύουν να καταβάλλονται συμψηφιζόμενα στο ποσό του επιδόματος της προηγούμενης παρ. 1. 3.Εάν μετά το συμψηφισμό που αναφέρεται στην παρ. 2 της παρούσης τα βάσει των ισχυουσών διατάξεων καταβαλλόμενα στο ανωτέρω προσωπικό ποσά, για επίδομα ανθυγιεινής, επικίνδυνης ή ειδικών συνθηκών εργασίας, υπερβαίνουν το ποσό του επιδόματος, της παρ. 1 διατηρούνται στο ύψος που έχουν διαμορφωθεί κατά την έναρξη ισχύος της παρούσας. 4.Η απόφαση αυτή που ισχύει από τη δημοσιευσή της, να δημοσιευθεί στην Εφημερίδα της Κυβερνήσεως. 